Дачыя

**«Да́чыя»** ( — Дакія) — аўтамабілебудаўнічае прадпрыемства Румыніі, заснаванае ў верасьні 1966 году.

Ад 1999 году належыць францускаму аўтавытцорцу «Рэно». З 2018 году зьяўляецца найбольшым прадпрыемствам Румыніі паводле абарачэньня і найбольшым экспартэрам краіны. Налічвае 5 падразьдзяленьняў на поўдні Румыніі.

## Вытворчасьць
На 2021 год «Дачыя» ўлучала 5 падразьдзяленьняў на поўдні Румыніі ў Бухарэсьце, Мёвене (Арджэскі павет), Оаржы, Пітэшце і Ціту.
* *Бухарэст* (вул. Дакладнасьці, д. 3г). Канструктарскае бюро плошчай 4,7 га.
* *Мёвень* (Заводзкая вул., д. 1). Аўтазавод на 14 000 працаўнікоў з магутнасьцю зборкі 1300 самаходаў за дзень. Выпускаў вузлы самаходаў «Дастэр», «Логан» і «Сандэро» для заводаў «Рэно» ў 8 краінах: Альжыры, Бразыліі, Індыі, Іране, Калюмбіі, Марока, Паўднёвай Афрыцы і Расеі. За мяжу пастаўлялі звыш 90% вырабаў. Завод быў найбольшым пастаўніком аўтавузлоў для «Міцубісі», «Нісана» (Японія) і «Рэно». Вытворчасьць налічвала 15 790 відаў запчастак. Звыш 65% зь іх пастаўлялі на заводы «Рэно». У 4-х цэхах заводу выраблялі алюмінавыя вузлы, зьбіралі рухавікі і трансьмісіі, усталёўвалі пярэднія і заднія масты, восі і сілавыя агрэгаты для шасі. Гадавая вытворчасьць рухавікоў і трансьмісіяў складала па 500 000 адзінак, зь якіх звыш 80% пастаўлялі за мяжу.
* *Оаржа* (вул. Дакіі, д. 1а; Арджэскі павет). Склад запчастак на 6,5 га, адчынены 1 верасьня 2010 году Налічваў 143 працаўнікі. Звыш паловы вузлоў пастаўлялі за мяжу.
* *Пітэшць*. Ліцейны завод выпускаў 20% штампоўкі для заводаў «Рэно» ў 10 краінах: Аргентыне, Бразыліі, Гішпаніі, ЗША, Індыі, Марока, Расеі, Славеніі, Турэччыне і Францыі.
* *Ціту*. Выпрабавальня плошчай 3,5 кв.км, адчыненая 15 верасьня 2010 году. Улучала 35 км аўтадарог 10 відаў і каля 30 відаў сымулятараў для выпрабаваньня аўтавузлоў самаходаў «Дастэр», «Логан» і «Сандэро». Быў 2-м найбольшым выпрабавальным асяродкам у складзе холдынга «Рэно».

## Самаходы
На 2021 год «Дачыя» выпускала 8 мадэляў самаходаў: «Сандэро», «Сандэро Стэпўэй», «Логан», «МЦВ Логан», «Докер», «Фургон Докер» і «Дастэр». Звыш 90% самаходаў, вырабленых на Мёвенскім аўтазаводзе, пастаўлялі ў краіны Заходняй Эўропы.

## Мінуўшчына
6 верасьня 1966 году ўрад Румыніі і Народная ўправа заводаў «Рэно» (Францыя) заключылі на 10 гадоў дамову аб будаўніцтве аўтазаводу. 16 верасьня 1966 году зацьвердзілі Пастанову аб яго ўзьвядзеньні ў Колібашы (Арджэскі павет). У студзені 1967 году ў Пітэшце пачалі будоўлю аўтазаводу, якую скончылі ў траўні 1968 году. 3 жніўня 1968 году выпусьцілі першыя самаходы. 20 жніўня 1968 году адчынілі завод, на якім да 1972 году выпусьцілі звыш 37 000 самаходаў «Дачыя 1100». У кастрычніку 1969 году пачалі вырабляць аўтамабіль «Дачыя 1300», які з 1971 году сталі пастаўляць за мяжу. Таксама ў 1969 годзе да «Пітэшцкага аўтазаводу» далучылі «Колібаскі завод аўтадэталяў». У 1973 годзе пачалі вырабляць унівэрсал «Дачыя 1300», выпуск якога ў розныях выглядах працягвалі 35 гадоў. У 1975 годзе сабралі 1-ы камэрцыйны самаход «Дачыя 1302» і фургон «Рэно Эстафэта», для якога выраблялі трансьмісію і заднія восі. У 1980 годзе завод перайменавалі ў «Пітэшцкае аўтапрадпрыемства». Звыш 20 000 працаўнікоў выраблялі больш за 300 самаходаў за дзень, у тым ліку такі як «Дачыя 1310». У 1981 годзе стварылі спартовы самаход на падставе «Дачыя 1310». У 1983-м выйшаў 1-ы лёгкі грузавік «Дачыя» падымальнасьцю ў тону з кабінай на 5 чалавек. У 1987-м распрацавалі 5-дзьверную «Дачыю 1320», выпуск якой склаў 2500 асобнікаў за 3 гады. У 1991 годзе стварылі «Дачыю 1325 Свабода», агульны выпуск якой да 1996 году склаў 5200 асобнікаў. У 1992 годзе пачалася пастаўка ўнівэрсала «Дачыя 1309» ў Кітай. У 1995 годзе стварылі хэчбэк «Дачыя Нова 523».

2 ліпеня 1999 году ўрад Румыніі і францускі аўтавытворца «Рэно» заключылі ў Бухарэсьце дамову аб вытворчасьці да 2004 году аднаго самахода цаной 6000 даляраў ЗША. Холдынг «Рэно» заплаціў 50 млн $ за 51% паёў «Дачыі» і да 2003 году ўклаў 219 млн $ у пераабсталяваньне вытворчасьці. У кастрычніку 2000 году выпусьцілі «Дачыю Супэрнова», якую аснасьцілі прывадам ад «Рэно». Да 2003 году прадалі звыш 60 000 такіх самаходаў. У сьнежні 2002 году стварылі камэрцыйны грузавік «Дачыя» з дызэльным рухавіком на 1,9 літры. У сакавіку 2003 году прадставілі легкавік «Дачыя Соленца», які ў верасьні аснасьцілі дызэльным рухавіком. 2 чэрвеня 2004 году паказалі самаход «Дачыя Логан», продажы якога пачаліся 9 верасьня. У 2016 годзе продажы «Дачыі» склалі 3% сукупнага ўнутранага прадукту Румыніі і 7% вывазу тавараў. Аўтамабілі «Дачыя» паставілі ў 44 краіны на 4-х мацерыках. Сярод 584 219 выпушчаных самаходаў «Дачыя» ў Румыніі прадалі 6,7% (38 861). Таксама выпусьцілі і прадалі 10 043 самаходы «Рэно». Гадавое абарачэньне «Дачыі» перавысіла 6 млрд эўра пры 18 000 супрацоўніках. У 2019 годзе продажы вырасьлі на 4% (14 056) да 349 509 самаходаў. Зь іх на мадэль «Дачыя Дастэр» прыпала 75% продажаў (263 026), на «Дачыю Сандэро» — 10% (35 185), на «Дачыю Логан» — 9,7% (34 234), а рэшта — на «Дачыю Сандэро МЦВ». У дадатак за мяжу паставілі 23 732 машынакамплекты, 850 112 легкавых шасі і 537 734 рухавікі. Сярод паставак вузлоў 46% прыпадала на Афрыку, 34% — на Азію і 19% на Паўднёвую Амэрыку.

## Крыніцы

## Вонкавыя спасылкі
* 
** Зьвяжыцеся з намі

Катэгорыя:Аўтамабілебудаўнічыя кампаніі
Катэгорыя:Эканоміка Румыніі
Катэгорыя:Зьявіліся ў 1966 годзе